Nederlander tuis ná dodelike bakterie in SADavid en Sabina Badenhorst Foto: YouCaring.com Sabina Badenhorst (27) is veilig terug in Nederland nadat sy ŉ dodelike siekte in “haglike toestande” in ‘n staatshospitaal in Suid-Afrika opgedoen het en haar familie geglo het sy sal beter in Holland versorg kan word. Sabina het met ŉ Suid-Afrikaner, David Badenhorst van South Beach in Durban, getrou en sy het begin om geld in te samel om ŉ tehuis vir kinders met fisiese gebreke, in te rig. Haar familie moes egter self dringend met ŉ fondsinsamelingsprojek begin sodat hulle haar na Nederland kon laat terugkeer. Sarah Roe, Sabina se suster, het op die YouCaring.com-skarefinansieringswebwerf gesê haar jonger sussie het in September van Zwolle in Nederland na Suid-Afrika gevlieg met vier koffers, ŉ trourok en ŉ hart vol drome. Sy het egter binne ŉ maand ná hul troue siek geword en is in Addington-hospitaal opgeneem. Sabina Badenhorst Foto: youcaring.com “Sy is opgeneem vir galstene, maar sy het ŉ lewensgevaarlike, vleisetende bakterie opgedoen,” het Roe verduidelik. ŉ Span chirurge het die infeksie met ŉ reeks operasies beveg totdat hulle beheer kon kry daaroor. Die familie glo toestande in Suid-Afrikaanse staatshospitale is baie swak. “Alhoewel die hoësorgeenheid ŉ hoë standaard handhaaf, bly die risiko van besmetting baie hoog,” het Roe bygevoeg. Sabina het ŉ middelweerstandige hospitaalbakterie opgedoen wat haar keer op keer weer in septiese skok laat ingaan het. Haar dokters en haar familie het ingestem dat sy beter sorg in Nederland sou kry. Die familie wou genoeg geld insamel om haar na Nederland terug te bring, maar ook voorsiening maak vir toekomstige hospitaaluitgawes by ŉ spesiale steriele gesondheidsorgfasiliteit. Die gesin het die haglike toestande van die hospitaal op ŉ spesiale Facebook-blad, wat opgestel is om die geld vir Sabina in te samel, gepubliseer: